Komisijos reglamentas (EB) Nr. 597/2002,
2002 m. balandžio 5 d.
iš dalies keičiantis Reglamentą (EB) Nr. 1249/96 dėl Tarybos reglamento (EEB) Nr. 1766/92 dėl bendro grūdų rinkos organizavimo taikymo taisyklių (importo muitai grūdų sektoriui)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos reglamentą (EEB) Nr. 1766/92 dėl bendro grūdų rinkos organizavimo [1] su paskutiniais pakeitimais, padarytais Reglamentu (EB) Nr. 1666/2000 [2], ypač į jo 10 straipsnio 4 dalį,
kadangi:
(1) Komisijos reglamento (EB) Nr. 1249/96 [3] su paskutiniais pakeitimais, padarytais Reglamentu (EB) Nr. 2104/2001 [4], 2 straipsnio 4 dalyje yra numatyta, kad muitinė iškrovimo uoste išduoda pažymėjimą, patvirtinantį kiekvieno iškrauto produkto kiekį. Tačiau tame reglamente nenustatyta to pažymėjimo forma, todėl trūksta suderinimo. Tad reikėtų įtraukti į reglamentą pažymėjimo pavyzdį.
(2) Ypač išskirtinėmis aplinkybėmis pagal Reglamento (EB) Nr. 1249/96 2 straipsnio nuostatas apskaičiuojamos tipinės CIF kainos nulemia tai, kad žemesnės kokybės paprastiesiems kviečiams nustatomas mažesnis muitas nei aukštesnės kokybės paprastiesiems kviečiams. Minėtos kokybės kviečiams turėtų būti taikomas mažesnis muitas.
(3) Remiantis Reglamento (EB) Nr. 1249/96 5 straipsnio nuostatomis, kai muitas už importuojamą kokybę nėra pats didžiausias už šį produktą mokamas muitas, be Komisijos reglamente (EB) Nr. 1162/95 [5] su paskutiniais pakeitimais, padarytais Reglamentu (EB) Nr. 2298/2001 [6], numatyto užstato, paprastųjų ir kietųjų kviečių importuotojai privalo papildomai pateikti atskirą užstatą. Šios garantijos tikslas - užtikrinti, kad būtų sumokėtas importuojamai kviečių kokybei nustatytas muitas. Kai kiekvienai kviečių kokybei nustatytas muitas yra lygus nuliui, tuomet nebereikalinga garantija.
(4) Reglamento (EB) Nr. 1249/96 6 straipsnio 1 dalyje yra numatyta, jog muitinės gali imti tipinius tam tikrų importuojamų produktų bandinius tam, kad pagal produkto kokybę nustatytų taikytiną muito normą. Kai muito mokestis už tuos pačius, bet įvairios kokybės produktus yra toks pat, bandinių ėmimas minėtam tikslui nebeturi prasmės.
(5) Šiame reglamente numatytos priemonės atitinka Javų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1249/96 iš dalies keičiamas taip:
1. 2 straipsnio 4 dalies antroji pastraipa pakeičiama taip:
"Iškrovimo uosto muitinė išduoda VI priede nustatyto pavyzdžio pažymėjimą, patvirtinantį kiekvieno iškrauto produkto kokybę. Kad būtų sumažintas muitas, šis pažymėjimas turi būti pateikiamas kartu su prekėmis ir laikomas tol, kol bus užbaigti muitinės importo formalumai."
2. 4 straipsnio 2 dalis pakeičiama taip:
"2. Tipinės kietųjų kviečių, miežių, kukurūzų ir kiekvienos standartinės kokybės paprastųjų kviečių CIF importo kainos yra visų šio straipsnio 1 dalies a, b ir c punktuose nurodytų komponentų suma.
Tačiau kai žemesnės kokybės paprastųjų kviečių tipinė CIF kaina yra didesnė už aukštesnės kokybės šių kviečių CIF kainą, muitas, taikytinas atitinkamos kokybės kviečiams, kurie lentelėje yra tuoj po tų, kurių tipinė CIF kaina yra žemesnė, apskaičiuojamas remiantis aukštesne tipine CIF kaina.
Kai dėl trečiųjų šalių subsidijų vidutinės arba žemos kokybės paprastųjų kviečių eksportui į Europos arba Viduržiemio jūros baseino valstybes gali būti numuštos pasaulinės rinkos kainos, Komisija, importui į Bendriją nustatydama tipinę CIF kainą, gali atsižvelgti į tas subsidijas."
3. 5 straipsnio pabaigoje įrašoma ši pastraipa:
"Tačiau jeigu skirtingos kokybės grūdams taikomas importo muitas yra lygus nuliui, pirmos pastraipos antroje įtraukoje nurodytas įsipareigojimas netaikomas."
4. 6 straipsnio 1 dalies pirmoji pastraipa yra keičiama taip:
"I šleidimo į laisvą apyvartą muitinė, remdamasi Komisijos direktyvos 76/371/EEB priedu, iš kiekvienos standartinės aukštos arba vidutinės kokybės kietųjų bei paprastųjų kviečių ir dantinių kukurūzų siuntos ima tipinius bandinius. Tačiau bandinių imti nereikia, kai importo muitas už skirtingos kokybės grūdus yra toks pat."
5. Priedas pridedamas kaip VI priedas.
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. balandžio 5 d.